b'\n_START_ARTICLE_\nDucatul Burgundia\n_START_SECTION_\nIstoric\n_START_PARAGRAPH_\nBurgunzii erau unul dintre popoarele germanice care au umplut vidul de putere l\xc4\x83sat de pr\xc4\x83bu\xc8\x99irea Imperiului Roman de Apus. \xc3\x8en 411, au traversat Rinul \xc8\x99i au format un regat la Worms. \xc3\xaen mijlocul luptelor dintre romani \xc8\x99i huni, Regatul Burgund a ajuns s\xc4\x83 ocupe teritoriile care ast\xc4\x83zi se afl\xc4\x83 la grani\xc8\x9ba dintre Elve\xc8\x9bia, Fran\xc8\x9ba \xc8\x99i Italia. \xc3\x8en 534, Francii l-au \xc3\xaenvins pe Godomar, ultimul rege burgund, \xc8\x99i au inclus acest teritoriu \xc3\xaen imperiul lor aflat \xc3\xaen expansiune. Burgundia a avut o existen\xc8\x9b\xc4\x83 mai mult sau mai pu\xc8\x9bin autonom\xc4\x83 \xc3\xaen cadrul regatelor francilor, dar \xc3\xaen perioada Imperiului Carolingian, termenul a ajuns s\xc4\x83 desemneze doar o regiune geografic\xc4\x83._NEWLINE_Existen\xc8\x9ba modern\xc4\x83 a Burgundiei \xc3\xae\xc8\x99i are r\xc4\x83d\xc4\x83cinile \xc3\xaen dezagregarea Imperiului francilor odat\xc4\x83 cu semnarea Tratatului de la Verdun din 843. Teritoriul Burgundiei este \xc3\xaemp\xc4\x83r\xc8\x9bit \xc3\xaentre Francia Occidental\xc4\x83 \xc8\x99i Francia de Mijloc, aproxmiativ de-a lungul r\xc3\xa2ului Sa\xc3\xb4ne. Se formeaz\xc4\x83 astfel dou\xc4\x83 Burgundii, Burgundia Inferioar\xc4\x83 \xc8\x99i Burgundia Juran\xc4\x83. \xc3\x8en urma dezintegr\xc4\x83rii Franciei de Mijloc \xc3\xaen 870, sudul acesteia, inclusiv Burgundia, intr\xc4\x83 sub influen\xc8\x9ba lui Boson, un apropiat al lui Carol cel Ple\xc8\x99uv. La moartea lui Ludovic al II-lea, doi ani dup\xc4\x83 moartea tat\xc4\x83lui s\xc4\x83u Caro, Boson aspir\xc4\x83 la tronul regatului Franc, dar este \xc3\xaenvins de c\xc4\x83tre Ludovic al III-lea. Drept recuno\xc8\x99tin\xc8\x9b\xc4\x83 pentru sprijinul acordat, fratele lui Boson, Richard Justi\xc8\x9biarul, este recompensat cu o serie de comitate din Burgundia. Acesta cucere\xc8\x99te alte comitate, \xc8\x99i ajunge s\xc4\x83 controleze un domeniu important din jurul Comitatului Autun. \xc3\x8en 898 prime\xc8\x99te dreptul de a le fuziona, devenind astfel marchiz, iar \xc3\xaen 918 prime\xc8\x99te tilul de duce de Burgundia._NEWLINE_Fiul lui Richard, Raoul, \xc3\xaei urmeaz\xc4\x83 acestuia la tron, dar \xc3\xaen 923 urc\xc4\x83 pe tronul Fran\xc8\x9bei. Acesta utilizeaz\xc4\x83 resursele ducatului pentru a-\xc8\x99i consolida pozi\xc8\x9bia, ducatul r\xc4\x83m\xc3\xa2n\xc3\xa2nd \xc3\xaen posesia fratelui s\xc4\x83u Hugues. Acesta de\xc8\x9bine teritorii de o parte \xc8\x99i de cealalt\xc4\x83 a r\xc3\xa2ului Saone, dar la moartea lui Raoul, Hugues este atacat frac\xc8\x9biunea opus\xc4\x83 acestuia, \xc8\x99i pierde teritoriile ducatului de Burgundia. La moartea succesorului lui Hugues, Gilbert de Chalon, teritoriile sunt reunite prin c\xc4\x83s\xc4\x83toria dintre Otton de Burgundia, fiul titularului titlului ducal \xc8\x99i dintre fiica lui Gilbert, singura mo\xc8\x99tenitoare a acestuia. Otton moare prematur \xc3\xaen 965, iar ducatul \xc3\xaei revine fratelui acestuia, Henric. La moartea acestuia f\xc4\x83r\xc4\x83 mo\xc8\x99tenitori direc\xc8\x9bi \xc3\xaen 1002, ducatul se afl\xc4\x83 din nou\xc3\xaentr-o lupt\xc4\x83 pentru succesiune, Otte-Guillaume, Contele de Burgundia pierz\xc3\xa2nd lupta \xc3\xaen fa\xc8\x9ba regelui Fran\xc8\x9bei Robert al II-lea \xc3\xaen 1004. Acesta integreaz\xc4\x83 ducatul \xc3\xaen regatul s\xc4\x83u._NEWLINE_Ducatul \xc3\xaei revine \xc3\xaen 1032 lui Robert I, fiindu-i oferit de c\xc4\x83tre fratele s\xc4\x83u, regele Henric I. Pentru urm\xc4\x83toarele 300 de ani, ducatul va r\xc4\x83m\xc3\xa2ne \xc3\xaen posesia Cape\xc8\x9bienilor, peste 12 duci ocup\xc3\xa2nd tronul ducal. Ultimul duce, Filip I moare \xc3\xaen 1361 de cium\xc4\x83 la v\xc3\xa2rsta de 15 ani, f\xc4\x83r\xc4\x83 a l\xc4\x83sa  urma\xc8\x99i._NEWLINE_Datorit\xc4\x83 R\xc4\x83zboiului de o sut\xc4\x83 de ani, pentru a rezolva c\xc3\xa2t mai repede problema succesiunii, Regele Ioan al II-lea al Fran\xc8\x9bei ofer\xc4\x83 ducatul fiului s\xc4\x83u cel mai mic, Filip. Prin c\xc4\x83s\xc4\x83toria acestuia cu fiica unic\xc4\x83 a Contelui de Flandra, Filip devide unul dintre principalii seniori ai regatului, de\xc8\x9bin\xc3\xa2nd pe l\xc3\xa2ng\xc4\x83 ducatul Burgundia \xc8\x99i Flandra \xc8\x99i Comitatele Artois \xc8\x99i Franche-Comt\xc3\xa9. Acesta din urm\xc4\x83 fiind vasal al Sf\xc3\xa2ntului Imperiu Roman, \xc3\xaei permite lui Filip s\xc4\x83 joace un rol important \xc3\xaen conflictul dintre Fran\xc8\x9ba \xc8\x99i Anglia. Fiul acestuia, Ioan f\xc4\x83r\xc4\x83 fric\xc4\x83 \xc3\xaei urmeaz\xc4\x83 \xc3\xaen 1404. \xc3\x8en perioada nebuniei regelui Carol al VI-lea, Ioan este \xc8\x99eful unei frac\xc8\x9biuni din lupta pentru putere ce \xc3\xael opune clanului de Armagnac. Aliat al englezilor, Ioan ocup\xc4\x83 Parisul \xc3\xaen 1418, dar \xc3\xaen 1419 este asasinat de mo\xc8\x99tenitorul tronului Fran\xc8\x9bei, viitorul Carol al VII-lea._NEWLINE_Fiul lui Ioan, Filip al III-lea, zis cel Bun, a fost unul dintre cei mai influen\xc8\x9bi monarhi ai evului mediu t\xc3\xa2rziu. \xc3\x8en perioada domniei sale, Burgundia ajunge la apogeul existen\xc8\x9bei sale. De-a lungul domniei sale de aproape 48 de ani este un abil diplomat, jocul de alian\xc8\x9be pe care acesta \xc3\xael practic\xc4\x83 \xc3\xaentre Anglia \xc8\x99i Fran\xc8\x9ba \xc3\xaei permit s\xc4\x83 fie \xc8\x99eful unui stat independent. Filip extinde teritoriile sale, domeniile burgunde din \xc8\x9a\xc4\x83rile de Jos cuprinz\xc3\xa2nd majoritatea teritoriului actual al Belgiei, Olandei \xc8\x99i Luxemburgului. Via\xc8\x9ba la curtea acestuia era fastuoas\xc4\x83, Filip auto-intitul\xc3\xa2ndu-se "Mare Duce al Occidentului" \xc8\x99i fiind unul dintre principalii meceni ai perioadei._NEWLINE_La moartea lui Filip \xc3\xaen 1467 \xc3\xaeii urmeaz\xc4\x83 fiul s\xc4\x83u Carol Temerarul. Ambi\xc8\x9bia acestuia a fost de a reconstitui teritoriul Lotharingiei, teritoriul dintre Marea Nordului \xc8\x99i Marea Mediteran\xc4\x83. Ambi\xc8\x9biile acestuia se lovesc de opozi\xc8\x9bia cantoanelor elve\xc8\x9biene, de cea a ducelui de Lorena \xc8\x99i de ce a regelui Fran\xc8\x9bei, Ludovic al XI-lea. \xc3\x8en timpul asediului ora\xc8\x99ului nancy, \xc3\xaen 1477 Carol moare domeniile sale fiind \xc3\xaemp\xc4\x83r\xc8\x9bite \xc3\xaentre Ludovic al XI-lea \xc8\x99i Maria de Burgundia. Primul ob\xc8\x9bine teritoriile ducatului Burgundia, pe care le integreaz\xc4\x83 \xc3\xaen Domeniul Regal, titlul de Duce de Burgundia fiind oferit de regele Fran\xc8\x9bei doar \xc3\xaen mod onorific diver\xc8\x99ilor prin\xc8\x9bi de la curtea acestuia. Maria reu\xc8\x99e\xc8\x99te s\xc4\x83 conserve mare parte din teritoriile din \xc8\x9a\xc4\x83rile de Jos, precum \xc8\x99i restul teritoriilor din Sf\xc3\xa2ntul Imperiu Roman prin c\xc4\x83s\xc4\x83toria sa cu Maximilian de Austria. Astfel r\xc4\x83m\xc4\x83\xc8\x99i\xc8\x9bele principatului Burgundia intr\xc4\x83 \xc3\xaen posesia casei de Habsburg care va revendica \xc3\xaen continuare titlul ducal. \xc3\x8en urma R\xc4\x83zboiului pentru Succesiunea Spaniol\xc4\x83 casa de Habsburg pierde tronul Spaniei, iar partea austriac\xc4\x83 a familiei nu va mai continua revendicarea. Aceasta va fi reluat\xc4\x83 de monarhia spaniol\xc4\x83, titlul fiind \xc3\xaenglobat \xc3\xaen titlurile regelui Spaniei, fiind purtat \xc8\x99i actualmente de Juan Carlos.'